Il-ġlieda kontra t-tibdil fil-klima tkompli tkun waħda mill-prijoritajiet tal-UE. Skopri kif l-MPEs iridu jżidu l-effiċjenza enerġetika u l-użu ta' sorsi ta' enerġija rinnovabbli. Fl-2016 il-Kummissjoni Ewropea ppreżentat sett ta' proposti ta' enerġija nadifa mmirati biex jgħinu fil-ġlieda kontra t-tibdil fil-klima , kif ukoll biex titnaqqas id-dipendenza tal-UE fuq importazzjonijiet tal-fjuwils fossili u biex jgħinu lill-unitajiet domestiċi jiġġeneraw l-enerġija ekoloġika tagħhom stess. Dan il-pakkett leġiżlattiv huwa magħmul minn tliet proposti: waħda dwar l- enerġija rinnovabbli , waħda dwar l- effiċjenza fl-użu tal-enerġija u waħda dwar mekkaniżmu ta' kontroll . F'Jannar 2018, il-Parlament adotta l-pożizzjoni tiegħu dwar il-pakkett dwar l-enerġija nadifa u l-MPEs bdew negozjati mal-Kunsill biex jiffinalizzaw ir-regoli. L-enerġiji rinnovabbli Is-sehem ta' enerġija kkunsmata minn sorsi rinnovabbli irdoppja f'dawn l-aħħar snin, minn madwar 8,5 % fl-2004 għal 17 % fl-2016. L-UE tinsab fit-triq it-tajba biex tilħaq il-mira tagħha ta' 20 % għall-2020. Fl-2014, il-pajjiżi tal-UE qablu li din għandha tiżdied għal 27 % sal-2030, iżda l-MPEs qalu li din għandha tkun mill-inqas 35 %.Huma jixtiequ wkoll jagħtu spinta lid-dritt tan-nies li jipproduċu, jaħżnu u jikkunsmaw l-elettriku tagħhom stess minn sorsi rinnovabbli mingħajr ma jkollhom iħallsu xi tariffi jew taxxi. Tgħallem aktar dwar is-sehem tal-enerġija rinnovabbli fil-pajjiżi tal-UE. Effiċjenza enerġetika It-titjib fl-effiċjenza enerġetika mhux biss jista' jnaqqas l-emissjonijiet tas-CO2, iżda wkoll in-nefqa f'importazzjonijiet annwali tal-UE ta' EUR 350 biljun. Din hija r-raġuni għaliex il-MPEs iridu jistabbilixxu mira vinkolanti biex jitnaqqas il-konsum tal-enerġija fl-UE b'35 % sal-2030. Qasam importanti għal titjib huwa t-tisħin u t-tkessiħ tal-bini, li jammonta għal 40 % tal-enerġija kollha kkunsmata fl-UE. Madwar 75 % mill-bini huwa ineffiċjenti fl-użu tal-enerġija. Biex tiġi indirizzata din il-kwistjoni, il-Parlament adotta regoli ġodda dwar l-effiċjenza fl-użu tal-enerġija tal-bini f'April 2018. Skont ir-regoli, il-pajjiżi tal-UE għandhom iħejju strateġiji nazzjonali fit-tul biex jappoġġjaw ir-rinnovazzjoni ta' bini residenzjali u mhux residenzjali. L-għan huwa li sal-2050, il-bini fl-UE kważi qas juża enerġija. Skopri x'se jbiddlu dawn ir-regoli l-ġodda. Barra minn hekk, fl-2017 il-Parlament issimplifika t-tikketti tal-enerġija għal tagħmir tad-dar , bħal lampi, televixins u vacuum cleaners, biex ikun aktar faċli għall-konsumatur li jqabbel l-effiċjenza enerġetika tagħhom. Mekkaniżmu ta' kontroll Il-MPEs qed jinnegozjaw ukoll mal-Kunsill l-hekk imsejħa "governanza tal-unjoni tal-enerġija". Dan huwa mekkaniżmu ta' kontroll sabiex jiġi mmonitorjat il-progress tal-pajjiżi lejn il-miri tal-UE dwar l-enerġija u l-klima għall-2030 u għodda ta' kooperazzjoni sabiex jimtela l-vojt f'każ li Stat Membru jaqa' lura. Għal aġġornamenti, iċċekkja il-ħarsa ġenerali lejn artikli relatati fuq bażi regolari. Skopri aktar dwar it-tibdil fil-klima Tnaqqis tal-emissjonijiet tal-karbonju: miri u mużir tal-UE Infografika: emissjonijiet ta' gassijiet b'effett ta' serra skont il-pajjiż u s-settur Infografika: skeda ta' żmien tan-negozjati dwar it-tibdil fil-klima Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF